Highlander

Highlander er en britisk-amerikansk action- og fantasyfilm fra 1986 regissert av Russell Mulcahy. Filmen følger livet til en mann som lever i 1500-tallets Skottland og som under et slag oppdager at han er udødelig. Etter å ha blitt utstøtt fra landsbyen sin møter han en annen udødelig som forteller ham at det finnes noen ytterst få mennesker på jorden som har denne egenskapen, og at de er delt mellom gode og onde. Til slutt vil det stå en avgjørende slag mellom dem. Hovedrollen spilles av Christopher Lambert, mens sentrale biroller spilles av Sean Connery, Clancy Brown  og Roxanne Hart. Filmens handling ble skrevet av Gregory Widen.

Filmen ble ikke så populær da den gikk på kino, men har i ettertid blitt en kultfilm. Den fått til fire oppfølgere som ble lansert i perioden 1991 til 2007 og tre TV-serier.

De musikalske bidragene er ved gruppa Queen. Det ble utgitt et eget soundtrack til filmen: A Kind of Magic.

 Handling 
Conor MacLeod er en mann som vokser opp i høylandet i Skottland på 1500-tallet. I et slag blir han stukket ned og dødelig såret av en mektig Kurgan , en kriger fra øst som senere i filmen kaller seg  Victor Kruger. Døende fraktes han tilbake av sine venner, som alle tror han ikke vil overleve, inntil han kommer gående inn i byens lokale kneipe uten synlige skader. Hendelsen både forundrer og skremmer hans medborgere, og datidens overtro fører til at de tror han står i ledtog med djevelen. Han fordrives derfor fra sin hjemby.

Forvirret om sin egen eksistens møter han sin kjærlighet og starter et tilbaketrukket liv på en gård. Men en dag møter han den spanske Ramirez, som lærer ham om fenomenet om udødeligheten, og om at alle disse udødelige i verden kjemper mot hverandre inntil kun én udødelig står igjen. For å drepe en udødelig må man hugge hodet av ham. Bare på hellig grunn er han fredet.

Handlingen forflyttes så til 1980-tallets New York der den over 400 år gamle MacLeod lever som antikvitetshandler under nytt navn og må skjule sin identitet for omverdenen, og ikke minst for andre udødelige. Plutselig rammes byen av en rekke groteske mord. Alle ofrene blir halshugget. Morderen viser seg å være Victor Kruger, en ondskapsfull person fra MacLeods fortid, og gjennom å drepe andre av samme sort absorberer han deres egenskaper, noe som gir ham krefter så enorme at han kunne regjere over verden. Da han klarer å drepe MacLeods beste venn blir det klart at det vil stå et uunngåelig og avgjørende slag mellom MacLeod og Kruger, krigsherren som for flere århundre siden skadet ham på det skotske høylandet.

 Mottakelse 
Filmen fikk blandet til god mottakelse av anmelderne.

De norske anmelderne gav den dårlig mottakelse i sin samtid, men har fått bedre omtale i ettertid. Blant annet av filmnettstedene CINERAMA og DVD-arkivet. Sistnevnte skrev følgende i 2002: «Glimrende historiefortelling, og mesterlig gjennomført av regissør Russell Mulcahy. Anmelderen avslutter med at Highlander er en av 1980-tallets aller beste og mest nyskapende filmer. Den har en dyp, fascinerende og godt fortalt historie med et historiespenn på flere hundre år, den er godt spilt, har meget god og mer eller mindre udødelig musikk og er fantastisk nydelig i sine fotografier.

 Oppfølgere 
Den har fått fire oppfølgere: Highlander II: The Quickening (1991), Highlander III: The Sorcerer (1994), Highlander: Endgame (2000) og Highlander: The Source (2007). I tillegg har det blitt lansert en animasjonsfilm kalt Highlander: The Search for Vengeance (2007).

Den er også opphav til tre TV-serier: Highlander: The Series (1992-1998), Highlander: The Raven (1998-1999) og Highlander: The Animated Series (1994).

 I rollene 
 Christopher Lambert som Connor MacLeod / Russell Nash
 Roxanne Hart som Brenda Wyatt
 Clancy Brown som Victor Kruger ("The Kurgan")
 Sean Connery som Juan Sánchez Villa-Lobos Ramírez
 Beatie Edney som Heather MacLeod
 Alan North som Lieutenant Frank Moran
 Jon Polito som Detective Walter Bedsoe
 Sheila Gish som Rachel Ellenstein
 Hugh Quarshie som Sunda Kastagir
 Christopher Malcolm som Kirk Matunas
 Peter Diamond som Iman Fasil
 Billy Hartman som Dugal MacLeod
 James Cosmo som Angus MacLeod
 Celia Imrie som Kate MacLeod

 Referanser 

 Eksterne lenker 


Kategori:Filmer fra 1986
Kategori:Fantasyfilmer fra USA
Kategori:Eventyrfilmer fra USA
Kategori:Actionfilmer fra USA
Kategori:Britiske actionfilmer
Kategori:Britiske fantasyfilmer
Kategori:Britiske eventyrfilmer
Kategori:Engelskspråklige filmer
Kategori:Filmer lagt til Skottland
Kategori:Filmer lagt til New York
Kategori:Filmer satt til 1500-tallet
Kategori:Filmer satt til 1900-tallet